జలప్రళయం_కధలు_-_రెండవ_భాగం
వర్ణవ్యవస్త ఏర్పడిన క్రొత్తలో హెరె పర్వతంపై నివసించే మర్నడీసులు తృణీకరించబడ్డారు. ఆ తెగకు చెందిన అంబిర్ సింగ్, బిర్ సింగ్ అనువారు ఇతర తెగలవారిని నాశనం చేయమని దేవుడికి ప్రార్థించగా, అగ్ని పడి సగం జనాభా నాశనమైనది. ఈ ప్రళయానికి కారణం వీరిద్దరే అని కిష్కు రాజ్ అను రాజు తెలుసుకొని వారిద్దరిని పిలిపిస్తాడు. వారు వాస్తవాన్ని చెప్పి అగ్నిని ఆపేశారు. మర్నడీసులు అప్పటినుండి రాజుల సంపదలకు సంరక్షకులుగా నియమింపబడ్డారు. ఖోజ్ కమన్ కు చెందిన ప్రజలు దేవుడికి కోపం తెప్పించారు. అందుకు థాకుర్ జు అను దేవుడు అగ్ని వర్షాన్ని సృష్టించగా హరదాత పర్వతంపై గుహలో తలదాచుకొన్న ఇద్దరు తప్ప మిగిలినవారంతా నాశనమైయ్యారు. బుబొ దైవ సముద్రాన్ని ఈది ఉరుముదేవుడిని చేరి నీరు ఇవ్వకపోతే నేను నిన్ను చంపేస్తానని హెచ్చరిస్తాడు. మూడు రోజుల్లో నీరు ఇస్తానని ఉరుముదేవుడు మాట ఇస్తాడు. బుబొ అక్కడ నుండి నిష్క్రమించగానే, ఉరుముదేవుడు మాట తప్పి బుబొని అంతం చేయాలనుకుంటాడు. ఈ విషయం కిర్గావొ బుబొకు చేరవేస్తాడు. బుబొ తన ఇంటి కప్పు మీద చెఱువునుండి తెచ్చిన నాచుని పరుస్తాడు. ఉరుము దేవుడు భయంకరమైన తుఫాను సృష్టించి బుబొ గృహాన్ని త్రొక్కివేయబోయి బుబొ చేత బంధింపబడతాడు. బుబొ తన పిల్లలతో ఉరుముదేవుడికి ఏమీ ఇవ్వొద్దని చెప్పి, తన భార్యతో బయటకు వెళతాడు. ఉరుము దేవుడు తన తెలివితో పిల్లలను మభ్యపెట్టి తప్పించుకుంటాడు. వెళుతూ ఆ పిల్లలకు తాను సృష్టించబోయే జలప్రళయాన్ని గురించి చెప్పి, తన దంతాన్ని పీకి వారికి ఇచ్చి, దాన్ని భూమిలో నాటమని చెప్పి వెళిపోతాడు. ఉరుము దేవుడు చెప్పిన ప్రకారం పిల్లలు ఆ దంతాన్ని నాటగా, అది ఒక రాత్రికే రాకాసి ఆనప తీగగా ఎదిగి, ఇల్లు పరిమాణంలో కాయ కాస్తుంది. జల ప్రళయం సంభవిస్తుంది. ఆ పిల్లలు (అన్నా - చెల్లెలు) ఇద్దరూ ఆ ఆనపకాయకు రంధ్రం పొడిచి, డొల్లగా చేసి అందులోకి దూరిపోతారు. బుబొ తన గొడుగును తిరగ బెట్టి ఆ నీటిలో పడవలా వాడుకుంటాడు. ఏ మాత్రం ఆత్మ స్తైర్యం కోల్పోకుండా ఉరుము దేవుడితో పోరాడతాడు. ఉరుము దేవుడు తన సోదరుడైన డ్రాగన్ రాజుతో కలిసి ఆకాశమంత ఎత్తు ఉవ్విన జల ప్రళయాన్ని వెంటనే ఆపేస్తాడు. బుబొ తన గొడుగుతో పాటూ బాచి కొండపై పడి ముక్కలయ్యాడు. తన గుండె మాత్రం ఆకాశం పొరపై పడి అది బుధ గ్రహం లా మారింది. ప్రళయం సమాప్తమైన తర్వాత ఆనా చెల్లెలు ఇద్దరూ బయటకొచ్చారు. వారికి మానవులెవ్వరూ కనిపించలేదు. వారికి ఒక తాబేలు ఎదురుపడి, వారిద్దరినీ వివాహం చేసుకోమంటుంది. "సరే.. కాని నిన్ను చంపుతాం. నువ్వు మళ్ళీ బ్రతికితే మేం పెళ్ళి చేసుకుంటాం" అని అంటారు. వారు ఆ తాబేలును చంపగా అది తిరిగి బ్రతికి నవ్వి వెళిపోతుంది. ఒక వెదురు చెట్టు తాబేలులాగే అంటుంది. వారు వెదురును నరకగా అది తిరిగి బ్రతుకుంది. బుధగ్రహం రూపంలో ఉన్న తండ్రి "మీరిద్దరూ వేరు వేరు కొండలపైకి వెళ్ళి, దుంగలు వెలిగించండి. రెండు పొగలు కలిస్తే మీరు పెళ్ళి చేసుకోండి" అని అంటాడు. వారు తండ్రి చెప్పినట్లు చేయగా రెండు పొగలు కలిశాయి. ఆ విధంగా అన్నా చెల్లెలు పెళ్ళి చేసుకొన్నారు. వారిద్దరికీ ఒక మాంసం ముద్ద జన్మించింది. ఏం చేయాలో అర్ధం కాక ఆ ముద్దను ముక్కలు ముక్కలుగా చేసి విసిరేశారు. ఆ ముక్కలు స్త్రీలు, పురుషులుగా మారాయి. మరో వెర్షన్ ప్రకారం పరిశుద్ధులైన ఏడుగురు పురుషులు, ఏడుగురు స్త్రీలు పెద్ద ఆనప కాయలోకి దూరి జల ప్రళయం నుండి బయటపడ్డారు. జల ప్రళయం సమాప్తమైన తర్వాత వారు బయటకొచ్చి విస్తరించారు. ఒక రాకాసి పీత ఓ సర్పాన్ని మ్రింగాలని ప్రయత్నించింది. ఆ సర్పం సముద్రంలోకి తప్పించుకొనిపోగా జల ప్రళయం సంభవించి భూమినినంతా ముంచేసింది. బునన్ పూర్వీకులు ఉసాబేయ (Usabeya / Niitaka-yama), షింకాన్ (Shinkan) పర్వతాల పైకి చేరుకున్నారు. ప్రళయం తగ్గే వరకూ అక్కడే వుండి అడవి జంతువులను వేటాడుతూ జీవించసాగారు. ప్రళయం తగ్గిపోగా వారు క్రిందకొచ్చి నేలపాలైన తమ పంటలను చూచారు. కేవలం కొన్ని విత్తనాలు మాత్రమే మిగిలాయి. వారు విత్తనాలు నాటి మళ్ళీ పండిచుకున్నారు. జల ప్రళయం వల్ల పర్వతాలు, లోయలు ఏర్పడ్డాయి. మరో నమ్మకం ప్రకారం అన్న చెల్లెలు చెక్క రోలు పై ఎక్కి జలప్రళయం భారినుండి తప్పించుకొని ఒక పర్వతానికి చేరారు. వారు పెళ్ళి చేసుకొని, పిల్లల్ని కని, కొండల నడుమ పాప్కాక్ అను గ్రామాన్ని స్థాపించారు. మరొక కథ ప్రకారం విగాన్, బుగాన్ అను అన్నా చెల్లెలు జల ప్రళయం నుండి తప్పించుకొని అముయాస్ (Amuyas) అను పర్వతానికి చేరారు. మండయ (Mandayas) అను తెగలవారి నమ్మకం ప్రకారం జలప్రళయం సంభవించి అందరూ నశించారు ఒక్క గర్భిణీ తప్ప. ఆమె అనుకున్నట్టుగానే యుకాటన్ (Uacatan) అను కుమారుడిని కన్నది. అతడు పెరిగి పెద్దవాడై తల్లినే పెళ్ళాడగా, వారి నుండి మండయ తెగలవారు ఆవిర్భవించారు. మరో కథ ప్రకారం భూమి అంతా పాపంతో నిండిపోయినప్పుడు దెబాత (Debata) అను దేవుడు జలప్రళయాన్ని సృష్టించాడు. మనుష్యులలో మిగిలిన ఒక స్త్రీ పురుషుల జంట మాత్రం కొండపైన తలదాచుకొన్నారు. దారానికి ఒక మట్టి ముద్దను అంటించి క్రిందకు పంపాడు. ఆ దంపతులు ఆ మట్టిముద్ద పైకి ఎక్కారు. వారి సంతానం విస్తరించగా ఆ మట్టి ముద్ద పరిమాణం పెరిగి తిరిగి భూమిలా మారింది. ట్రొ (Trow) అనే వ్యక్తి కుండపోత వర్షం వచ్చినప్పుడు చెక్క రోకలి నుండి ఒక పడవను చేసుకొని అందులో భార్యను, కుక్కను, పందిని, పిల్లిని, కోడిని, ఇతర జంతువులను ఎక్కించుకొని నడపసాగాడు. వర్షం ఆగిపోయిన తర్వాత అతడు రాళ్లనుండి, దుంగలనుండి బహు భార్యలను పొందదలచి, కుటుంబాన్ని విస్తరించాడు. అతని కుటుంబమే డ్యాక్ తెగలకు పూర్వీకులైయ్యారు. కుప్పగా పోసిన ధాన్యాన్ని ఆకాశం నుండి ఒక సర్పం చూచి అక్కడికి వచ్చి తినసాగింది. ప్రజలు అక్కడికి వచ్చి దాని తల నరికేశారు. మర్నాడు ఒకడు వచ్చి ఆ సర్పం యొక్క మాంసం తినసాగాడు. అంతే కుంభవృష్టి కురిసి, వరదగా మారింది. కొండలెక్కిన కొందరు తప్ప మిగిలినవారందరూ చనిపోయారు. ఇద్దరు అనాథలు విరిలి అప్ (Wirili-up) అను బాధ్యత తీసుకోని వ్యక్తి సంరక్షణలోకి తీసుకోబడ్డారు. వారు విపరీతమైన ఆకలిగొనగా, ఇంద్రధనస్సు సర్పం (ngaljod) వచ్చి వరద బీభత్సాన్ని సృష్టించింది. విరిలి అప్ తప్పించుకొనగా పిల్లలు మునిగిపోయారు. ఒకప్పుడు ఆదిమానవులు నడిసముద్రంలో ఉండేవారు. అజ్ఞానంతో కొంతమంది మార్ అనే ప్రమాదకరమైన డ్రీమింగ్ రాయిని తట్టారు. వారు ఇంటికి వెళ్ళిన తర్వాత చాలా సేపు వర్షం పడింది. మంచి నీరు వారి వెంబడి వచ్చింది. భయంతో వారు ఆ నీటిలో ఈది ఆరిన నేలకోసం వెదకసాగిరి. అక్కడ అరాగలది అనే రాయితప్ప ఎంకేమీ లేదు. కాని అరాగలది అనేది నిజమైన రాయి కాదు. సర్పము నీటి అలలను మనుషులపై ఎత్తింది, ఉప్పునీటిని మూత్రంగా పోసింది. సర్పము అందరినీ మ్రింగివేసి వారి ఎముకలను వాంతి చేసుకొంది. ఆ ఆది మానవులందరూ రాళ్ళైపోయారు. అందుకే అరగాడి రాయి వద్దకు ఎవరూ వెళ్ళరు.